
Boros Tamás polgármester köszönti a megjelenteket, megállapítja, hogy Magyargencs Község Képviselő-testülete határozatképes, mivel a megválasztott 5 fő képviselő közül 5 fő jelen van. Mivel további kiegészítés, kérdés nem érkezett, felkéri a képviselő-testületet, hogy szavazzon a napirend elfogadásáról.
Magyargencs község Önkormányzatának Képviselő-testülete 5 igen szavazattal, tartózkodás és ellenszavazat nélkül a következő határozatot hozza:
45/2026.(VII.21.) önkormányzati határozat
Magyargencs Község Önkormányzatának képviselő-testülete 2026. július 21-i  nyilvános ülésének napirendjét az alábbiak szerint határozza meg:
1) Az alpolgármester tiszteletdíjának megállapításáról és a költségtérítés megszüntetéséről
Előadó: polgármester
2) Erdőgazdálkodási munkálatok elvégzésére beérkezett ajánlatok tárgyalása
Előadó: polgármester
3) Aktuális ügyekről tájékoztatás
Előadó: polgármester

Napirendek tárgyalása:
1)Az alpolgármester tiszteletdíjának megállapításáról és a költségtérítés megszüntetéséről
Előadó: polgármester

Boros Tamás polgármester ismerteti az előterjesztést.  Elmondja, hogy a kormány döntése értelmében a polgármester és az alpolgármester költségtérítése megszüntetésre került.  A polgármesteré már nem testületi hatáskör, az alpolgármester esetében azonban dönteni kell. Ismerteti a határozati javaslatot.
Boros Tamás  polgármester megkérdezi, van-e valakinek még kérdése, hozzászólása.
Boros Tamás  polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Magyargencs Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozta:
46/2026. (VII.21.) önkormányzati határozat
Magyargencs Önkormányzatának Képviselő-testülete visszavonja a 57/2024. (X. 10.) Kt. határozatát.
A Képviselő-testület a Magyarország helyi önkormányzatairól szóló 2011. évi CLXXXIX. törvény 80. § (2) bekezdése alapján Dr. Thoma Elek alpolgármester havi bruttó tiszteletdíját 2026. július 1. napjától változatlanul 100.000 Ft összegben állapítja meg.
A Képviselő-testület megállapítja, hogy az alpolgármestert 2026. július 1. napjától költségtérítés nem illeti meg.
A Képviselő-testület felkéri a jegyzőt, hogy a határozat végrehajtásáról, valamint a szükséges munkajogi intézkedésekről gondoskodjon.
Határidő: azonnal
Felelős: polgármester, jegyző

2)Erdőgazdálkodási munkálatok elvégzésére beérkezett ajánlatok tárgyalása
Előadó: polgármester
Boros Tamás polgármester elmondja, hogy három vállalkozót keresett meg az önkormányzat. Nagy Balázs erdész fogja felügyelni a tevékenységet, neki van jogosultsága. Sándor Dezső készítette a tervet. Vida Gábor képviselővel voltunk kint megmutatni az erdőt a vállalkozóknak. A letermelt fa ára választéktól függően 28-30 ezer Ft/m3. A vágást folyamatosan ellenőrizni fogjuk mi is, és az erdész is. Van benne pudvás is, és különböző vastagság, ezért nem lehet pontos árat meghatározni az egészre. Az árajánlat bekérőket visszahozták kitöltve, ezek alapján elkészült a kiküldött előterjesztés. Nagy- Rönk Kft 4.0.50. e Ft, Vida Sándor 3.770. e Ft, Töreki Zsolt 5.156.200Ft összegű árajánlatot adott. Az utóbbi áfa körös, így jelentősen több a másik kettőnél. Javaslom a legalacsonyabb összegű árajánlatot elfogadni.
Boros Tamás  polgármester megkérdezi, van-e valakinek még kérdése, hozzászólása.
Boros Tamás  polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Magyargencs Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozta:
47/2026. (VII.21.) önkormányzati határozat
a Magyargencs 49 D erdőrészletben az erdőterv alapján előírt törzskiválasztó gyérítés elvégzéséről
Magyargencs Község Önkormányzatának Képviselő-testülete megtárgyalta a Magyargencs 49 D erdőrészletben az erdőterv alapján előírt törzskiválasztó gyérítés elvégzésére beérkezett árajánlatokról szóló előterjesztést.
A Képviselő-testület megállapítja, hogy a három beérkezett árajánlat közül a legalacsonyabb összegű ajánlatot Vida Sándor egyéni vállalkozó nyújtotta be, 3.770.000 Ft bruttó vállalkozói díj összegben.
A Képviselő-testület ezért úgy dönt, hogy:
1. Vida Sándor egyéni vállalkozó
székhelye: 8517 Magyargencs, Rákóczi u. 47.
adószáma: 62477330-1-39
részére ad megbízást a Magyargencs 49 D erdőrészletben az erdőterv alapján előírt törzskiválasztó gyérítés elvégzésére.
1. A vállalkozási díj összege bruttó 3.770.000 Ft, amely a munkák elvégzésével kapcsolatos valamennyi, az ajánlatban meghatározott költséget tartalmazza.
1. A Képviselő-testület felhatalmazza a polgármestert a vállalkozási szerződés megkötésére és a munkák elvégzéséhez szükséges további intézkedések megtételére.
Felelős: Polgármester
Határidő: azonnal
Boros Tamás polgármester elmondja, hogy a munka folyamatosságának biztosítása érdekében célszerű lenne dönteni a kitermelt fa értékesítéséről, annak áráról. Mivel az ár sok összetevős, ezért nem lehet egy konkrét árat meghatározni, ezért ismerteti a határozati javaslatot. 28-30 ezer Ft közötti összegben kerüljön értékesítésre a kitermelt fa, minőségtől függően.
Boros Tamás  polgármester megkérdezi, van-e valakinek még kérdése, hozzászólása.
Boros Tamás  polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Magyargencs Község Önkormányzat Képviselő-testülete 5 igen szavazattal, ellenszavazat, tartózkodás nélkül a következő határozatot hozta:
48/2026. (VII.21.) önkormányzati határozat
a Magyargencs 49 D erdőrészletből kitermelésre kerülő faanyag értékesítéséről
Magyargencs Község Önkormányzatának Képviselő-testülete megtárgyalta a Magyargencs 49 D erdőrészletből kitermelésre kerülő faanyag értékesítésére vonatkozó előterjesztést, és az alábbi határozatot hozza:
1. A Képviselő-testület megállapítja, hogy a Magyargencs 49 D erdőrészletben elvégzendő törzskiválasztó gyérítés során kitermelt faanyag Magyargencs Község Önkormányzatának tulajdonát képezi.
2. A Képviselő-testület úgy dönt, hogy a kitermelt faanyagot az önkormányzat értékesíti.
3. A Képviselő-testület a kitermelt faanyag értékesítési árát 28.000 Ft/m³ és 30.000 Ft/m³ közötti egységárban határozza meg. Az értékesítés során az alkalmazandó egységárat a faanyag minőségének, választékának és a piaci viszonyoknak megfelelően a polgármester jogosult meghatározni.
4. A Képviselő-testület felhatalmazza a polgármestert a kitermelt faanyag értékesítésével kapcsolatos valamennyi szükséges intézkedés megtételére, valamint az értékesítés lebonyolítására.
5. Az értékesítésből származó bevétel Magyargencs Község Önkormányzatának költségvetését illeti meg.
Felelős: Polgármester
Határidő: folyamatos

3)Aktuális ügyekről tájékoztatás
Előadó: polgármester
Boros Tamás polgármester elmondja, hogy mindenki megkapta a jegyzői tájékoztatót a vagyonnyilatkozatok honlapon való feltüntetéséről, az erre vonatkozó szabályok módosulásáról. A vagyonnyilatkozatok eddig is nyilvánosak voltak, az önkormányzatnál bárki megtekinthette, most viszont a honlapon közzé kell tenni a polgármester, alpolgármester, képviselők vagyonnyilatkozatát. A hozzátartozói vagyonnyilatkozatokat nem kell közzétenni, azok nem nyilvánosak. Kéri a tudomásul vételt.
Boros Tamás polgármester elmondta, hogy az iskola tetőfelújítása még mindig áll, nem tudunk elindulni, mivel az épület műemlék jellegű, így kell a műemlékvédelmi hatóság engedélye. Több körös hiánypótláson vagyunk túl, de még mindig újabbat kapunk, jelenleg történeti kutatást kérnek. Mi a hiánypótlásokat nem tudjuk magunk elkészíteni, azt a tervező és egy műemlékvédelmi szakértő készíti, nekik van ehhez szakképesítésük és jogosultságuk. Sajnos a nyári szabadságolások sem segítenek a gyors válaszokban, de mindent megteszünk, hogy a lehető leghamarabb elkészítsék azokat. Mi minden segítséget, támogatást megadunk. Az ügyben próbáltam megkeresni Ujvári Szilvia országgyűlési képviselőnket, ami nem volt egyszerű, mert telefonos elérhetősége és fogadóórája nincs, egyedül egy emailcím van. A képviselő asszony pozitívan állt hozzá, a második levél után felvette a kapcsolatot a Magyar Államkincstárral, és a műemlékvédelmi hivatallal. A minisztériumba elküldésre került a határidő hosszabbítási kérelmünk, mivel a határidő augusztus 31-én lejár. Kérték, hogy töltsük fel a kérelmet az IR rendszerbe, amihez mint utólag kiderült nekünk nincs hozzáférésünk, mert az az Államkincstár és a Minisztérium közötti kapcsolattartásra szolgál. Megküldtük a támogatói okiratot a Kincstárba, csak ennek ismeretében tudtak segítséget nyújtani abban, hogy hova kellene feltölteni a kérelmet. Ez azóta megoldódott, a kérelmünket megkapták.  Augusztus 6-án lesz tervtanács ülése, ekkor dönthetnek a kastélyról, ha addig minden hiánypótlást letudunk. Sajnos ez az eljárás nagyon megdrágítja a beruházást. Egyelőre még beláthatatlan, hogy mit is írnak elő, hogyan kell megvalósítani a tetőcserét. A hiánypótlásokból látható, hogy valószínűleg nem fog beleférni a keretbe. Sajnos ragaszodnak a dupla tetőfedéshez, így kétszer annyi cserépre lesz szükség. A kis ablakokkal, díszítő elemek felújításával is jócskán megnövekszenek a költségek. Sajnos az idő gyorsan megy, próbáljuk minden oldalról meggyorsítani az ügymenetet, mert az lett volna a jó, ha a nyári szünetben elkészül. 
A keret fix, sajnos a végleges költségvetés a fentiek miatt nincs, az már előre látható, hogy a 60 millió Ft támogatás nem lesz elég a sok műemléki előírás miatt. Az állandó újratervezés, törtneti kutatás miatt a tervező költségei is emelkednek, előre ezek nem is láthatóak.
Novák Edit aljegyző elmondja, hogy az építési engedély köteles beruházáshoz e napló is kell, valamint műszaki ellenőr.
Boros Tamás polgármester elmondja, hogy a kamerarendszer telepítése elindult Kemeneshőgyészen, várhatóan hamarosan nálunk is. A közvilágítás korszerűsítés kapcsán az engedélyezési folyamatok zajlanak, hamarosan ott is várható a kivitelezés.
Az alapítvány filmes pályázata folyamatban, sajnos közben új szereplőket is keresni kell elhalálozás, betegség miatt. 
A kincses vármegyék programsorozat lezajlott, három eseményből állt, sikeresnek mondható, szép számú részvétel volt. A gasztronómia egy közös pont, szinte mindenkinél szerepelt helyi jellegzetes étel. Monoszlón a koszos kifli, nálunk a „zsömlekugli”. Zárásképpen elmentünk Monoszlóra, ahol a résztvevő négy község Ősi, Magyargencs, Monoszló és Veszprémgalsa beszámolt a tevékenységéről. Négyen képviseltük a településünket. Volt egy kis prezentációnk, amit előadtunk. Tapasztalatcserének is jó volt, az ember hall ötleteket, amiket esetleg meg lehet valósítani. Nagyon tetszett az egyik település bemutatkozásában, hogy az új lakók egy rendezvény keretében bemutatkoznak a falunak, és így lehetőség van a kapcsolatok kiépítésére, a közösségbe kovácsolásukra is. Ez elősegíti a beilleszkedést és az elfogadást. Nálunk is meg lehet próbálni a következő falunapon.
Az út melletti terület kitisztítása megtörtént, 27m3 fa lett belőle, 30 ezer Ft/m3 áron értékesítettük. Már nagyon belógott az útba, a karbantartási munka elvégzése szükségessé vált. 
Elmondja, hogy a falunapi vacsora már nagyon drága, jövőre más formában kellene megszervezni, esetleg bográcsban meg lehetne főzni helyben. 
A Magyar Falu Programban két beadott pályázatunk van, sajnos semmi információ nincs róla.
Tájékoztatja még a testületet, hogy a közösségi disznóvágáson befolyt adományból az iskolások kirándulni mentek.
Boros Tamás polgármester megkérdezi, van-e még valakinek kérdése, hozzászólása?
Megállapítja, hogy a Képviselő-testület nyilvános ülésén megtárgyalandó további napirend nincs, kérdés, bejelentés hiányában a 2026. július 21-i nyilvános ülés 18 óra 54 perckor berekeszti.
K.m.f.
Boros Tamás                         				          Ivanics Barbara
 polgármester							          jegyző

A jegyzőkönyv tartalmáért felel:				Novák Edit
							               aljegyző

